Na temelju članka 78. Zakona o komunalnom gospodarstvu („Narodne novine“ br. 68/18, 110/18 - Odluka) i članka 27. stavak 1. točka 2. Statuta Grada Otočca („Službeni vjesnik Grada Otočca“ 1/13, 1/16, 2/18, 1/19), Gradsko vijeće Grada Otočca, dana 19. 06. 2019. godine, donosi

**O D L U K U**

**O KOMUNALNOM DOPRINOSU**

**I. OPĆE ODREDBE**

**Članak 1.**

(1) Ovom Odlukom se određuje:

1. visina komunalnog doprinosa na području Grada Otočca,

2. područje zona u Gradu Otočcu za plaćanje komunalnog doprinosa,

3. obveznici plaćanja komunalnog doprinosa (u daljnjem tekstu: Obveznik ili Obveznici),

4. jedinična vrijednost komunalnog doprinosa utvrđena po m3 građevine za pojedine zone,

5. način i rokovi plaćanja komunalnog doprinosa,

6. uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa,

7. obračun komunalnog doprinosa,

8. rješenje o komunalnom doprinosu.

**Članak 2.**

(1) Komunalni doprinos je novčano javno davanje koje se plaća za korištenje komunalne infrastrukture na području Grada Otočca i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu nije propisano drugačije.

(2) Komunalni doprinos je namjenski prihod proračuna Grada Otočca koji se može koristiti samo za financiranje građenja i održavanja komunalne infrastrukture u skladu s Programom građenja komunalne infrastrukture i Programom održavanja komunalne infrastrukture koje donosi Gradsko vijeće Grada Otočca za kalendarsku godinu.

**II. ZONE ZA PLAĆANJE KOMUNALNOG DOPRINOSA**

**Članak 3.**

(1) Zone na području Grada Otočca za plaćanje komunalnog doprinosa određuju se s obzirom na uređenost i opremljenost zone komunalnom infrastrukturom i položaj područja zone na području Grada Otočca.

(2) Položaj zona na području Grada Otočca određuje se s obzirom na:

1. udaljenost od središta u naselju,

2. dostupnost građevina javne i društvene namjene,

3. dostupnost građevina opskrbe i usluga.

**Članak 4.**

(1) Na području Grada Otočca utvrđuju se četiri zone za plaćanje komunalnog doprinosa:

1. Prva zona obuhvaća ulice: Ive Senjanina, Ruđera Boškovića, Petra Zrinskog, Ćirila I Metoda, Kralja Zvonimira, Bana Josipa Jelačića, Marka Marulića, Radničku, Nikole Tesle, Nikole Mašića, Vladimira Nazora, Dr. Andrije Štampara, Vatrogasnu, Bartola Kašića, Zagrebačku, Biškupljak,*Dragutina Tadijanovića, Svete Jelene, Tina Ujevića, Josipa Barkovića, trg 133. Brigade, Mate Čopa,* Miroslava Krleže, Generala Nikole Maštrovića, Trg Dr. Franje Tuđmana, Trg Dražena Bobinca i Trg popa Marka Mesića.

2. Druga zona obuhvaća ulice: Ante Starčevića, Forcuranje, Fortičku, Ivana Zajca, Kneza Branimira, Sajmišnu, Stjepana Radića, Ivana Mažuranića, Silvija Strahimira Kranjčevića, Jadransku, Ivana Meštrovića, Novoseliju, Velebitsku, *Špilnički odvojak, Kralja Tomislava,* Ljudevita Gaja, Petra Zoranića, Frankopansku, Ivane Brlić Mažuranić i Kapelsku.

3. Treća zona obuhvaća ulice: Donja Dubrava, Gornja Dubrava, Luka, Vivoze, Šumećica, Poljička, Poljički odvojak, Pod Pakljem i Ivana Gundulića.

4. Četvrta zona obuhvaća sva ostala naselja Grada Otočca.

**III. JEDINIČNA VRIJEDNOST KOMUNALNOG DOPRINOSA**

**Članak 5.**

1. Jedinične vrijednosti komunalnog doprinosa po pojedinim zonama u Gradu Otočcu (u kunama) iznose:

|  |  |  |  |  |
| --- | --- | --- | --- | --- |
| **NAMJENA** | **1. ZONA** | **2. ZONA** | **3. ZONA** | **4. ZONA** |
| 1. STAMBENA GRAĐEVINA | 30,00 | 25,00 | 20,00 | 15,00 |
| 2. POSLOVNA GRAĐEVINA (proizvodna djelatnost, turistička djelatnost) | 30,00 | 25,00 | 20,00 | 15,00 |
| 3. POSLOVNA GRAĐEVINA (ostale djelatnosti) | 30,00 | 25,00 | 20,00 | 15,00 |
| 4. PRATEĆE I POMOĆNE GRAĐEVINE (garaže, spremišta, podrumi, drvarnice i sl.) | 15,00 | 12,50 | 10,00 | 7,50 |
| 5. POSLOVNA GRAĐEVINA (poljoprivredna djelatnost) | 15,00 | 12,50 | 10,00 | 7,50 |

(2) Jedinična vrijednost komunalnog doprinosa za prvu zonu u Gradu Otočcu ne može biti viša od 10% prosječnih troškova građenja kubnog metra (m3) građevine u Republici Hrvatskoj.

(3) Prosječne troškove građenja objavljuje ministar nadležan za graditeljstvo.

**IV. OBVEZNICI PLAĆANJA KOMUNALNOG DOPRINOSA**

**Članak 6.**

(1) Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa i osobe određene člankom 22. Zakona o postupanju s nezakonito izgrađenim zgradama.

(2) Grad Otočac ne plaća komunalni doprinos na svom području.

**V. OBRAČUN PLAĆANJA KOMUNALNOG DOPRINOSA**

**Članak 7.**

(1) Visina komunalnog doprinosa utvrđuje se umnoškom jedinične vrijednosti komunalnog doprinosa iz članka 5. ove Odluke i obujma građevine.

(2) Komunalni doprinos za zgrade obračunava se množenjem obujma zgrade koja se gradi ili je izgrađena izraženog u metrima kubnim (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

(3) Komunalni doprinos za otvorene bazene i druge otvorene građevine, te spremnike za naftu i druge tekućine s pokrovom čija visina se mijenja, obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

(4) Kod gradnje, nadogradnje i dogradnje proizvodnih pogona za obračun komunalnog doprinosa obračunava se obujam do 3 m visine svake pojedine etaže.

(5) Posebnim pravilnikom ministar pobliže propisuje način utvrđivanja obujma i površine građevine u svrhu obračuna komunalnog doprinosa.

**Članak 8.**

(1) Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni doprinos se obračunava na razliku u obujmu zgrade u odnosu na prijašnji obujam zgrade.

(2) Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu Jedinstveni upravni odjel donosi rješenje kojim se utvrđuje da ne postoji obveza plaćanja komunalnog doprinosa.

(3) Odredbe članka 7. ove Odluke i odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade, te na obračun komunalnog doprinosa za ozakonjene građevine.

**VI. NAČIN I ROKOVI PLAĆANJA KOMUNALNOG DOPRINOSA**

**Članak 9.**

(1) Obveznik plaća komunalni doprinos na poslovni račun Grada Otočca na temelju rješenja koje donosi Jedinstveni upravni odjel u roku od 15 dana od dana izvršnosti rješenja o komunalnom doprinosu.

(2) Potvrdu o uplaćenom komunalnom doprinosu izdaje Jedinstveni upravni odjel.

(3) Obveznik može platiti komunalni doprinos jednokratno ili u 12 mjesečnih obroka u roku od godinu dana od dana izvršnosti rješenja o komunalnom doprinosu, uz uvjet da prvi obrok ne može biti manji od 30% ukupne obveze plaćanja komunalnog doprinosa. Ostalih 11 mjesečnih obroka su jednakog iznosa.

(4) U slučaju obročne otplate komunalnog doprinosa pravne osobe i obrtnici dužni su za preostali iznos osigurati ovjerenu zadužnicu u visini preostalog duga sa obračunatom zateznom zakonskom kamatom. U slučaju da pravna osoba ne plati uzastopno dvije rate naplata zadužnice se realizira u punom dospjelom iznosu.

(5) U slučaju obročne otplate komunalnog doprinosa fizičke osobe, kao sredstvo osiguranja plaćanja dužne su otvoriti trajni nalog kod svoje poslovne banke . U slučaju da fizička osoba ne plati uzastopno dvije rate, naplata administrativne zabrane se realizira u punom dospjelom iznosu preostalog duga, a u slučaju daljnjeg neplaćanja provest će se postupak ovrhe sukladno pravomoćnom rješenju o komunalnom doprinosu i na temelju njega, izdanog rješenja o ovrsi.

(6) Obveznik može u svako doba preostali dug platiti odjednom.

(7) U slučaju obročne otplate komunalnog doprinosa obračunava se zakonska zatezna kamata.

**VII. DJELOMIČNO ILI POTPUNO OSLOBAĐANJE OD PLAĆANJA KOMUNALNOG** **DOPRINOSA**

**Članak 10.**

(1) Komunalni doprinos ne plaća se za građenje i ozakonjenje:

1. komunalne infrastrukture i vatrogasnih domova,

2. vojnih građevina,

3. prometne, vodne, komunikacijske i elektroničke komunikacijske infrastructure,

4. nadzemnih i podzemnih produktovoda i vodova,

5. sportskih i dječjih igrališta,

6. ograda, zidova i potpornih zidova,

7. parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvata zahvata u prostoru postojeće građevine ili na postojećoj građevini, koji su namijenjeni uporabi te građevine,

8. spomenika.

**Članak 11.**

1. Od obveze plaćanja komunalnog doprinosa oslobođeni su:

1. Ustanove kojima je osnivač Grad Otočac,

2. HRVI iz Domovinskog rata od I.-X. skupine oštećenja organizma i članovi obitelji poginulog hrvatskog branitelja iz Domovinskog rata, kada grade, dograđuju, nadograđuju, rekonstruiraju ili ozakonjuju odgovarajući stan radi svog stambenog zbrinjavanja,

3. HRVI iz Domovinskog rata, kada grade, dograđuju, nadograđuju, rekonstruiraju ili ozakonjuju poslovni ili gospodarski prostor ukupnog obujma do 1.800,00 m3 radi obavljanja samostalne djelatnosti, odnosno samozapošljavanja,

4. osobe sa invaliditetom koje imaju od 80% do 100% oštećenje organizma kada grade, dograđuju, nadograđuju, rekonstruiraju ili ozakonjuju odgovarajući stan radi svog stambenog zbrinjavanja,

5. osobe sa invaliditetom koje imaju od 80% do 100% oštećenje organizma kada grade, dograđuju, nadograđuju, rekonstruiraju ili ozakonjuju poslovni ili gospodarski prostor ukupnog obujma do 1.800,00 m3 radi obavljanja samostalne djelatnosti, odnosno samozapošljavanja,

6. obveznici koji grade stambene građevine prema program stambenog zbrinjavanja darovanjem osnovnog građevinskog materijala za izgradnju obiteljske kuće, a sukladno Uredbi o uvjetima i mjerilima za stambeno zbrinjavanje na područjima posebne državne skrbi („Narodne novine“ broj 10/01),

(2) Odgovarajućim stanom iz stavka 1. ovog članka smatra se stan prema Uredbi

o stambenom zbrinjavanju članova obitelji smrtno stradalih i nestalih hrvatskih branitelja te hrvatskih ratnih vojnih invalida i dragovoljaca iz domovinskog rata („Narodne novine“ broj 57/18).

(3) Obveznik iz stavka 1. ovog članka dužan je prilikom podnošenja zahtjeva za oslobađanje od plaćanja komunalnog doprinosa dostaviti odgovarajuću dokumentaciju kojom dokazuje ispunjavanje uvjeta iz stavka 1. ovog članka.

**Članak 12.**

(1) Obveznici iz članka 11. koji grade, dograđuju, nadograđuju, rekonstruiraju ili ozakonjuju stan veći od odgovarajućeg stana, plaćaju komunalni doprinos za razliku obujma stana kojeg grade i odgovarajućeg stana.

(2) Obveznici iz članka 11. koji imaju u vlasništvu stan koji nije odgovarajući, a grade, dograđuju, nadograđuju, rekonstruiraju ili ozakonjuju odgovarajući stan ili stan veći od odgovarajućeg stana, plaćaju komunalni doprinos za razliku obujma stana kojeg grade i odgovarajućeg stana, uvećan za obujam stana u vlasništvu.

**Članak 13.**

(1) Obveznici koji započinju ili proširuju poslovanje za obavljanje proizvodne djelatnosti imaju pravo popusta na komunalni doprinos. Uvjeti za popust su:

1. broj novozaposlenih osoba kod započinjanja poslovanja u periodu od jedne godine od početka poslovanja,

2. broj povećanja novozaposlenih osoba kod proširenja poslovanja u periodu od jedne godine od početka proširenja poslovanja.

(2) Visine popusta su prikazani su u tablici ispod:

|  |  |
| --- | --- |
| Početak poslovanja ili proširenje poslovanja | |
| Broj novozaposlenih osoba | Popust na iznos komunalnog doprinosa |
| do 10 | 20% |
| od 11 do 20 | 30% |
| od 21 do 50 | 40% |
| više od 50 | 50% |

**Članak 14.**

(1) Odobrenje popusta iz prethodnog članka ove Odluke Rješenjem donosi Jedinstveni upravni odjel po zahtjevu Obveznika koji započinju ili proširuju poslovanje za obavljanje proizvodne djelatnosti. Obveznici koji započinju ili proširuju poslovanje dužni su uz zahtjev dostaviti i priloženu Izjavu o broju zaposlenih (iz Hrvatskog zavoda za zapošljavanje).

(2) Obveznici su dužni dostaviti Izjavu o broju zaposlenih (iz Hrvatskog zavoda za zapošljavanje) godinu dana nakon što su predali zahtjev za korištenje popusta, u protivnom gube pravo na popust i moraju platiti puni iznos komunalnog doprinosa uključujući zakonsku zateznu kamatu.

(3) Ukoliko Obveznici koji započinju ili proširuju poslovanje za obavljanje proizvodne djelatnosti ne povećaju broj novozaposlenih osoba prema odredbama ove Odluke gube pravo na korišteni popust i moraju platiti puni iznos komunalnog doprinosa uključujući zakonsku zateznu kamatu.

**Članak 15.**

(1) U slučaju korištenja popusta iz članka 13. ove Odluke Obveznici (pravne osobe i obrtnici) dužni su osigurati ovjerenu zadužnicu u visini punog iznosa komunalnog doprinosa sa obračunatom zateznom zakonskom kamatom. U slučaju da Obveznici (pravne osobe i obrtnici) koji koriste popust na bilo koji način prekrše odredbe ove Odluke naplata zadužnice se realizira u punom dospjelom iznosu.

(2) U slučaju korištenja popusta iz članka 13. ove Odluke Obveznici (fizičke osobe) kao sredstvo osiguranja plaćanja dužne su otvoriti trajni nalog kod svoje poslovne banke. U slučaju da Obveznici (fizičke osobe) koji koriste popust na bilo koji način prekrše odredbe ove Odluke provest će se postupak ovrhe sukladno pravomoćnom rješenju o komunalnom doprinosu i na temelju njega, izdanog rješenja o ovrsi.

**Članak 16.**

(1) Gradsko vijeće na prijedlog gradonačelnika može posebnom odlukom osloboditi obveznika plaćanja komunalnog doprinosa u potpunosti ili djelomično od obveze plaćanja komunalnog doprinosa.

(2) Opći uvjet za oslobađanje od plaćanja komunalnog doprinosa je taj da građevina obveznika komunalnog doprinosa mora imati status građevine od interesa za Grad Otočac.

(3) Od interesa za Grad Otočac su građevine vjerske namjene, građevine namijenjene zdravstvenoj djelatnosti, socijalnoj skrbi, kulturi, sportu, zaštiti i spašavanju, predškolskom, osnovnom i srednjem obrazovanju, proizvodnji, smještaju u turizmu, te građevine koje se grade prema Programu socijalno-društvene poticajne stanogradnje.

(4) Razlozi oslobađanja su rješavanje društvene i socijalne problematike, poticanje razvoja gospodarstva, otvaranje novih radnih mjesta i smanjenja depopulacije na području Grada Otočca.

**Članak 17.**

(1) Gradonačelnik je dužan utvrditi izvor sredstava u gradskom Proračunu iz kojih će se namiriti iznos za oslobađanje od plaćanja komunalnog doprinosa.

**VIII. RJEŠENJE O KOMUNALNOM DOPRINOSU**

**Članak 18.**

(1) Rješenje o komunalnom doprinosu, temeljem ove Odluke donosi Jedinstveni upravni odjel u postupku pokrenutom po:

1. službenoj dužnosti (donosi se u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole).

2. po zahtjevu stranke (donosi se u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja).

(2) Ako je Grad Otočac u skladu sa Zakonom o prostornom uređenju sklopio ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, Rješenje o komunalnom doprinosu donosi se i u skladu s tim ugovorom. Ugovara se plaćanje komunalnog doprinosa u iznosu stvarnih troškova sukladno odredbama Zakona o komunalnom gospodarstvu. Obveznik plaćanja komunalnog doprinosa mora provesti postupak javne nabave u skladu sa Zakonom o javnoj nabavi i dužan je o pokretanju postupka obavijestiti Jedinstveni upravni odjel, te uključiti njegovog predstavnika u postupak javne nabave. Postupak javne nabave može provesti i Grad Otočac.

.

**Članak 19.**

(1) Rješenje o komunalnom doprinosu iz prethodnog članka ove Odluke sadrži:

1. podatke o Obvezniku komunalnog doprinosa,

2. iznos sredstava komunalnog doprinosa koji je Obveznik dužan platiti,

3. obvezu, način i rokove plaćanja komunalnog doprinosa i

4. prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa.

(2) Ništavo je rješenje o komunalnom doprinosu koje nema sadržaj propisan stavkom 1. ovog članka.

**Članak 20.**

(1) Rješenje o komunalnom doprinosu donosi se i ovršava u postupku i na način propisan zakonom (Opći porezni zakon) kojim se uređuje opći odnos između poreznih obveznika I poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.

(2) Protiv:

1. rješenja o komunalnom doprinosu,

2. rješenja o njegovoj ovrsi,

3. rješenja o njegovoj izmjeni,

4. dopuni, ukidanju ili poništenju,

5. rješenja o odbijanju ili odbacivanju zahtjeva za donošenje tog rješenja te

6. rješenja o obustavi postupka,

može se izjaviti žalba o kojoj odlučuje upravno tijelo Ličko-senjske županije nadležno za poslove komunalnog gospodarstva.

**Članak 21.**

(1) Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevine koja se prema posebnim propisima grade bez građevinske dozvole nakon prijave početka građenja ili nakon početka građenja.

(2) Iznimno od prethodnog stavka ovog članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se građevina te namjene počela koristiti, ako se koristi bez uporabne dozvole.

(3) Uporabna dozvola za skladište ili građevinu namijenjenu proizvodnji na području Grada Otočca, mora biti dostavljena na znanje Jedinstvenom upravnom odjelu na čijem se području nalazi skladište, odnosno građevina.

**Članak 22.**

(1) Ako je izmijenjena građevinska dozvola, drugi akt za građenje ili glavni projekt, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu Obveznika komunalnog doprinosa ili investitora izmijenit će ovršno, odnosno pravomoćno rješenje o komunalnom doprinosu.

(2) Rješenjem o izmjeni Rješenja o komunalnom doprinosu u slučaju iz prethodnog stavka, obračunat će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.

(3) Kod povrata, Obveznik, odnosno investitor nemaju pravo na kamatu.

**Članak 23.**

(1) Jedinstveni upravni odjel poništit će po zahtjevu Obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje proglašen ništavim ili je poništen.

(2) Rješenjem o poništenju Rješenja o komunalnom doprinosu, odredit će se i povrat komunalnog doprinosa

(3) Kod povrata, Obveznik, odnosno investitor nemaju pravo na kamatu.

**Članak 24.**

(1) Komunalni doprinos koji je plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, pa će stoga Jedinstveni upravni odjel uračunati komunalni doprinos kao plaćeni dio komunalnog doprinosa na istom ili drugom zemljištu na području Grada Otočca, ako to zatraži obveznik komunalnog doprinosa ili investitor, ili izvršiti povrat sredstava.

(2) Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**IX. PRIJELAZNE I ZAVRŠNE ODREDBE**

**Članak 25.**

(1) Postupci donošenja rješenja o komunalnom doprinosu za gradnju ili ozakonjenje građevine sukladno Zakonu o postupanju s nezakonito izgrađenim zgradama, koji su započeti po Odluci o komunalnom doprinosu Grada Otočca („Službeni vjesnik Grada Otočca“ broj 5/04, 2/07 i 3/08), do dana stupanja na snagu ove Odluke, dovršit će se prema odredbama te Odluke.

**Članak 26.**

(1) Stupanjem na snagu ove Odluke stavlja se izvan snage Odluka o komunalnom doprinosu Grada Otočca („Službeni vjesnik Grada Otočca“ broj 5/04, 2/07 i 3/08).

**Članak 27.**

(1) Ova Odluka stupa na snagu osmog dana od dana objave u „Službenom vjesniku Grada Otočca“.

KLASA:363-05/19-01/01

URBROJ:2125/02-01-19-3

Otočac, 19. lipnja 2019.

Predsjednik

Gradskog vijeća

dr. sc. Branislav Šutić, prof., v.r.